दूतावासले सीधै २० करोड रुपैयाँ खर्च गर्न सक्ने कुरा खेदजनक : पोखरेल
नेकपा एमालेका वरिष्ठ उपाध्यक्ष ईश्वर पोखरेलले भारतीय राजदूतावासले नेपालमा सीधै २० करोड रुपैयाँ पैसा खर्च गर्न पाउने कुरा खेदजनक भएको बताएका छन् । उनले सरकारले गरेको त्यस्तो सम्झौता कार्यान्वयन हुन नहुने र एमालेले नमान्ने धारणा राखे । 
काठमाडौँ — नेकपा एमालेका वरिष्ठ उपाध्यक्ष ईश्वर पोखरेलले भारतीय राजदूतावासले नेपालमा सीधै २० करोड रुपैयाँ पैसा खर्च गर्न पाउने कुरा खेदजनक भएको बताएका छन् । उनले सरकारले गरेको त्यस्तो सम्झौता कार्यान्वयन हुन नहुने र एमालेले नमान्ने धारणा राखे । आइतबार काठमाडौंमा राष्ट्रिय अपाङ्गता संगठन नेपालले गरेको सेतो छडी वितरण कार्यक्रममा वरिष्ठ उपाध्यक्ष पोखरेलले कुनैपनि देशले सरकारी बजेटअन्तर्गत् नभई सीधा जनतामा पैसा वितरण गर्ने कुरा षड्यन्त्रपूर्ण भएको बताए ।‘प्रधानमन्त्री छिमेकी मुलुकमा भ्रमण गर्न जाँदा आफ्नो भूमि फिर्ता ल्याउने विषयमा एक शब्द बोल्न सक्नुहुन्नँ । हाम्रो अतिक्रमित भूमि फिर्ता दिनुपर्छ भन्ने कुरामा कुटनीतिक पहल र प्रयत्न भएको छैन,' पोखरेलले अघि भने, 'तर अहिले भारतीय राजदूतावासले २० करोड रुपैयाँसम्म सीधै समुदायमा खर्च गर्न मिल्ने गरी सम्झौता भएको कुरा आइरहेको छ । यो खेदजनक छ, हामीलाई स्वीकार्य छैन ।'उनले कुनैपनि मुलुकको दूतावासले नेपालभित्र आएर पैसा बितरण गर्ने र आफ्ना मान्छे बनाउने योजनाको डरलाग्दा षड्यन्त्रमा नेपालीहरु फस्न नहुने बताए । 'यस्तो सम्झौता राष्ट्रियहीत विपरीत हुन्छ । यो राष्ट्रिय स्वाभिमान र स्वतन्त्रतामा आँच पुग्ने कुरा हो । भारतको मात्रै कुरा होइन, कुनैपनि देशले सहयोग गर्छ भने स्वागत गर्दछौँ । तर त्यो सहयोग देशको बजेटअन्तर्गत् वितरण गर्नुपर्छ,' उनले भने । 